**KAZALIŠNO-KONCERTNA DVORANA *IVANA BRLIĆ-MAŽURANIĆ***

**SLAVONSKI BROD**

**IZVJEŠĆE**

**o ostvarenom programu i financijsko izvješće za razdoblje**

**siječanj – prosinac 2024.**

**Slavonski Brod, siječanj 2025.**

**IZVJEŠĆE**

**o radu i ostvarenom programu Kazališno-koncertne dvorane**

***Ivana Brlić-Mažuranić***

**za razdoblje siječanj – prosinac 2024.**

**SADRŽAJ:**

1. Opći podaci
2. Programska djelatnost
3. Izdavačka djelatnost
4. Opći poslovi
5. Zaključak
6. **OPĆI PODACI**

Kazališno-koncertna dvorana *Ivana Brlić-Mažuranić* (u daljnjem tekstu KKD *Ivana Brlić-Mažuranić*) je ustanova kulture u vlasništvu Grada Slavonskog Broda. Sastoji se od: velike dvorane kapaciteta 605 sjedala, male dvorane (amfiteatra) kapaciteta 140 mjesta, vježbaonice harmonikaškog i tamburaškog orkestra, pratećih pomoćnih prostorija, garderoba, prostorija za tehničko osoblje, administrativnih prostorija, skladišta, kotlovnice i holova.

Primarno djelovanje Ustanove je organizacija različitih kulturnih i drugih programa: kazališnih predstava za djecu i odrasle; koncerata solističke, komorne, zborske i orkestralne glazbe; baletnih i drugih glazbeno-scenskih programa. Uz to Ustanova sudjeluje u organizaciji te pruža kadrovsku i tehničku potporu udrugama, ustanovama, školama, ustanovama za čuvanje i odgoj djece predškolskog uzrasta (dječjim vrtićima) te drugim fizičkim i pravnim osobama koje priređuju dramske, plesne i glazbene programe, stručne skupove, svečane akademije i proslave u prostorima dvorane (velikoj dvorani, amfiteatru i holovima).

Najveći dio programa realizira se u prostorima KKD-a *Ivana Brlić-Mažuranić,* a dio programa organizira se u crkvi Presvetog Trojstva, koncertnoj dvorani Glazbene škole Slavonski Brod, ljetnoj pozornici ispred Dvorane, Tvrđavi Brod i na Korzu.

Uz djelatnike Ustanove, prostorije KKD-a *Ivana Brlić-Mažuranić* koriste: Ogranak *Matice hrvatske* uSlavonskom Brodu*,* Hrvatsko pjevačko društvo *Davor*, Kazališna družina *Ivana Brlić-Mažuranić*, Studio za moderni i klasični ples *Brodski leptirići*, Satiričko kazalište mladih, Brodski tamburaški orkestar i Brodski harmonikaški orkestar *Bela pl. Panthy*. Od rujna 2008. malu dvoranu (amfiteatar) s popratnim prostorima koristi Studij menadžmenta Veleučilišta u Slavonskom Brodu, a danas Sveučilište u Slavonskom Brodu. Povremeno se subotom amfiteatar koristi za građansko sklapanje braka.

U listopadu 2013. godine KKD *Ivana Brlić-Mažuranić* preuzela je skrb za Centar mladih i organizaciju rada u njegovom novouređenom prostoru. Centar mladih je renovirani prostor u Starčevićevoj ulici 11 u Slavonskom Brodu, a sastoji se od velike dvorane u prizemlju, male dvorane i uredskih prostorija na katu te *caffe*-bara. Centar mladih posjeduje Pravilnik o korištenju prostora, a za sada ga koriste sljedeće udruge: *Inner Wheel klub* Slavonski Brod, Satiričko kazalište mladih, Kino klub *Paluba 7*, Udruga *Kameleon i Mreža*, Europski dom Slavonski Brod, Fotoklub *Kadar* *SB,* Udruga *Usudi se* Slavonski Brod i Moto klub *Noćne more*.

Ministarstvo kulture i medija, u 2023., donijelo je odluku o energetskoj obnovi zgrade Kazališno-koncertne dvorane *Ivana-Brlić-Mažuranić.* Ukupna vrijednost projekta je 1.497.831,57 eura, a Dvorani se kroz projekt dodjeljuje bespovratno 1.410.900,32 eura. Provedba projekta traje od 3. listopada 2023. do 2. prosinca 2025. U 2024. proveden je postupak javne nabave za izvođača radova na energetskoj obnovi te postupci jednostavne nabave za usluge stručnog nadzora, projektantskog nadzora, zaštite na radu i konzultantskih usluga za provedbu projekta. U rujnu 2024. potpisan je ugovor za izvođenje radova s obrtom za instalacije plina vode i grijanja *Davor* iz Ivankova. Rok za izvršenje radova je deset mjeseci od dana potpisa ugovora, odnosno do kolovoza 2025. Dok traju radovi vezani za energetsku obnovu, ukoliko bude dovoljno sredstava, planira se obnoviti gledalište velike dvorane.

**Napomena: Zbog radova vezanih za energetsku obnovu Dvorane od početka listopada Kazališno-koncertna dvorana znatno je smanjila broj programa u vlastitoj organizaciji kao i u organizaciji drugih nositelja. Programi su održani u prostoru Centra mladih, Glazbenoj školi, crkvi Presvetog Trojstva i na Korzu.**

U Ustanovi je zaposleno 7 djelatnika na neodređeno vrijeme.

Prosjek mjesečne isplaćene bruto plaće u razdoblju siječanj – prosinac 2024. godini iznosi: 1.270,16 eura

1. **PROGRAMSKA DJELATNOST**
   1. **Programi u organizaciji Kazališno-koncertne dvorane *Ivana Brlić-Mažuranić***

KKD *Ivana Brlić-Mažuranić* organizira kazališne predstave za djecu i odrasle, koncerte solističke, komorne, zborske i orkestralne glazbe i glazbeno-scenske programe.

* + - 1. **Kazališne predstave**

Od kazališnih predstava za odrasle u KKD-u *Ivana Brlić-Mažuranić* odigrani su sljedeći naslovi: predstava *NIŠTA IM NEĆE BIT'* u izvedbi Kazališta *Moruzgva*; predstava *MI TU SAMO SPAVAMO* u izvedbi Teatra *Erato*; predstava *MARATONCI TRČE POČASNI KRUG* u izvedbi dramskog ansambla HNK u Osijeku, predstava *TERE I LUCE* u izvedbi Kazališta *Planet Art* te *SRETNI LJUDI* Kazališne grupe *Lectirum.*

Od predstava za djecu odigrane su slijedeći naslovi: *CRVENKAPICA* u izvedbi Lutkarske scene *Ivana Brlić-Mažuranić* iz Zagreba; *POSTOLAR I VRAG* u izvedbi GK *Joza Ivakić* iz Vinkovaca; *ZUBIĆ VILA* u izvedbiTeatara *Naranča* iz Pule, *BASNE* u izvedbi Kazališta Virovitica i *PČELICA MAJA* u izvedbi Teatara *Naranča* iz Pule.

Ukupno u KKD-u *Ivana Brlić-Mažuranić* odigrano je 10 gostujućih predstava, 5 za odrasle i 5 za djecu. Navedene predstave posjetilo je 5482 gledatelja.

* + - 1. **Koncerti i glazbeno-scenski programi**

I ove je godine Ustanova organizirala koncerte solističke, komorne, zborske i orkestralne glazbe kao i glazbeno-scenske nastupe. Koncertne nastupe Ustanova organizira iz vlastitih sredstava ili uz potporu Ministarstva kulture i medija RH i Grada Slavonskog Broda. Ovisno o repertoaru koncerti se organiziraju u različitim prostorima kao što su dvorana Glazbene škole, crkva Presvetog Trojstva ili velika dvorana kazališta.

U razdoblju od siječnja do kraja lipnja organizirani su sljedeći glazbeno-scenski i koncertni nastupi: opereta *VESELA UDOVICA* u izvedbi opernog ansambla HNK u Osijeku; koncert dua RUŠNOV (saksofon) & FABRIS (klavir) u Glazbenoj školi, dva koncerta AMIRA MEDUNJANIN kvarteta u velikoj dvorani kazališta, koncert FILIP NOVOSEL (brač) i MIA ELEZOVIĆ (klavir) u Glazbenoj školi, korizmeni koncert Ansambla *LADO* u crkvi Presvetog Trojstva, koncert ZAGREBAČKOG KVARTETA u crkvi Presvetog Trojstva, koncert Ansambla *OKTOS* u Glazbenoj školi i koncert dua MRAVUNAC (klavir) & FABIJANIĆ (saksofon) u Glazbenoj školi. Glazbeno-scenski nastup *USUSRET LJETU* u velikoj dvorani kazališta izveli su *BRODSKI LEPTIRIĆI*.

Od rujna započeli smo s novim koncertnom sezonom 2024./2025. u sklopu koje su, do kraja 2024., nastupili: IVANA VUKOJEVIĆ (flauta) i ZRINKA IVANČIĆ CIKOJEVIĆ (klavir); ZAGREBAČKI KVARTET SAKSOFONA, Ansambl *RESPONSORIUM*, LUKA NIŽETIĆ u sklopu Adventa iz davnina, Ansambl *LADO*, održan je koncert BRODSKIH UDRUGA (Božićni koncert) i koncert HPD-a *DAVOR* (Božićni koncert).

Ukupno je održano 17 koncertnih događanja i glazbeno-scenskih programa koje je pratilo oko 5000 gledatelja.

**2.1.3. Manifestacije**

KKD *Ivana Brlić-Mažuranić* samostalni je organizator manifestacija Dani plesa iBrodsko glazbeno ljeto, a aktivno sudjeluje u organizaciji i izvođenju dijela programa manifestacije *U svijetu* *bajki Ivane Brlić-Mažuranić*.

***U svijetu bajki Ivane Brlić-Mažuranić* (14. 4. – 19. 4. 2024.)**

Povodom obilježavanja 150. godišnjice rođenja Ivane Brlić-Mažuranić Kazališna radionica *U svijetu bajki…* koja djeluje već godinama u KKD-u *Ivana Brlić-Mažuranić* ove je godine postavila glazbeno-scensku čaroliju *IVANIN ČAROBNI ROĐENDAN* u kojoj je nastupilo 39 djece te glumci Darija Vlajnić, Matej Safundžić i Valentina Srnojević.

Glazbeno-scenska čarolija *IVANIN ČAROBNI ROĐENDAN* izvedena je jedanaest puta u sklopu manifestacije, a pogledalo ju je preko 6000 djece iz cijele Hrvatske. I ove godine stigao je poziv iz Šibenika da *IVANIN ČAROBNI ROĐENDAN* bude dio programa 64. Međunarodnog dječji festivala*,* što je i realizirano 25. lipnja kada je ansambl Kazališne radionice nastupio na središnjoj pozornici Festivala na Trgu Republike Hrvatske. Glazbeno-scensku čaroliju *IVANIN ČAROBNI ROĐENDAN* izvodili su učenici osnovnih škola *Vladimir Nazor*, *Ivan Goran Kovačić*, *Antun Mihanović*, polaznici Studija za moderni i klasični ples *Brodski leptirići* i polaznici *Flow Centara* te glumci Darija Vlajnić, Valentina Srnojević i Matej Safundžić. Režiju predstave potpisuje Mario Kovač, scenske pokrete i koreografiju Branko Banković, a dramaturgiju Kristina Kegljen. Predstava je nastala u produkciji KKD *Ivana Brlić-Mažuranić*.

**Brodsko glazbeno ljeto(2. 6. – 18. 7. 2024.)**

Brodsko glazbeno ljetoje kulturna manifestacija u Slavonskom Brodu koju od 1990. godine organizira KKD *Ivana Brlić-Mažuranić* s namjerom obogaćivanja glazbeno-kulturne ponude u gradu tijekom ljetnih mjeseci.

Ovogodišnje Brodsko glazbeno ljeto svečano je otvoreno u crkvi Presvetog Trojstva 2. lipnja s *Hrvatskom misom* Borisa Papandopula u izvedbi Zbora HRT-a pod ravnanjem maestra Tomislava Fačinija. Brodsko glazbeno ljeto nastavilo se s koncertima koji su se održavali u Glazbenoj školi, gdje je 5. lipnja održan godišnji koncert Brodskog harmonikaškog orkestra *BELA pl. PANTHY*, a 12. lipnja koncert nagrađenih učenika Glazbene škole. TIHOMIR HOJSAK i FILIP NOVOSEL uz grčke glazbenike harmonikaša THANOSA STAVRIDISA i udaraljkaša CHRISTOSA TASIOSA održali su 16. lipnja na ljetnoj pozornici ispred Dvorane koncert hrvatsko-grčkog prijateljstva. Koncert *Pisme, pjesme i kancone* BRODSKI TAMBURAŠKI ORKESTAR održao je 18. lipnja u velikoj dvorani kazališta, a uz Orkestar nastupili su kao gosti DOMINIK BLAŽEVAC, ŽELJKO DANKOVIĆ i Ženski vokalni ansambl *NENE* iz Bošnjaka. Za obilježavanje Svjetskog dana glazbe 21. lipnja Dvorana je pripremila dva programa. Brodsko Korzo bilo je pozornica Gradskoj limenoj glazbi *ŽELJEZNIČAR*, a plato ispred Dvorane ansamblu *ALMA DEL VIENTO* specijaliziranom za izvođenje tradicijske glazbe južne Amerike. HPD *DAVOR* održao je u Glazbenoj školi 25. lipnja godišnji koncert, a 27. lipnja glazbene udruge grada Slavonskog Broda (HPD *DAVOR*, Brodski tamburaški orkestar, BHO *BELA PL. PANTHY* i GLG *ŽELJEZNIČAR*) održale su koncert na ljetnoj pozornici ispred Dvorane. Posljednji koncert u mjesecu lipnju održalI su članovi UO *GLAZBENA KREATIVA*, a predstavili su se s programom koji je sadržavao elemente klasične glazbe, *jazz-a* i *world music-a*.

Drugi dio Manifestacije započeo je 4. srpnja s koncertom Udaraljkaškog ansambla BiNg BaNg na platou, a program se zatim se preselio u Tvrđavu Brod gdje su se održala dva koncerta: 8. srpnja ZVJEZDAN RUŽIĆ – Pianotron (istočna kurtina) i 12. srpnja *KONFIDENCA BEND* (Kapelanov stan). Zadnja dva programa održana su na platou: FILIP PAVIĆ kvartet i *BALKAN ZOO ft. NINA ĆORIĆ.*

U programu Brodskog glazbenog ljeta sudjelovalo je 330 izvođača, a programe je pratilo oko 3500 gledatelja.

**21. DANI PLESA u čast Miji Čorak Slavenskoj (5. – 12. listopada 2024.)**

21. Dani plesazapočeli su 5. listopada otvorenjem izložbe *20 godina manifestacije Dani plesa u čast Miji Čorak Slavenskoj* autorice Sanje Nuhanoviću Državnom arhivu u Slavonskom Brodu. Ova izložba svojevrsni je vremenski osvrt na događanja koja su organizirana u sklopu manifestacije. Program otvorenja nastavio se polaganjem vijenca kod spomenika Mije Čorak Slavenske, a završio je s baletnom predstavom *MOONWALK* u izvedbi *Europa Balletta* iz Austrije u Glazbenoj školi Slavonski Brod.

UO *Irida* iz Zadra 7. listopada u Centru mladih Slavonski Brod izvela je plesnu predstava *KAP NA DLANU*, a 8. listopada na platou ispred Dvorane Studio za moderni i klasični ples *Brodski leptirići* održao je plesnu radionicu *ČAROLIJA PLESNIH POKRETA.* U Glazbenoj školi Slavonski Brod 9. listopada održala se koncertno-plesna predstava za djecu *DA SAM JA KONTESA DORA* u izvedbi Zagrebačke filharmonije, a 10. listopada plesnu predstavu *TOGETHER WE ARE²*izvele su Koraljka Begović, Nastasja Štefanić Kralj i Bojan Gagić u Centru mladih. Na završni dan Manifestacije 12. listopada na programu je bilo više događanja koja su se održala na više lokacija u Slavonskom Brodu, a bili su dio Inicijative *MOVING SPACES.* Radionica suvremenog plesa održala se na Platou ispred Dvorane, a vodila ju poznata brodska plesna umjetnica Nastasja Štefanić Kralj. Održana su i dva plesna performansa: na vidikovcu na Savi (Veronika Galović i Mirna Sečić) i ispred Galeriji Ružić u Tvrđavi Brod (Nina Kovačević u suradnji s Marinom Bauer). Program manifestacije zatvorio se s projekcijom filma *DANI PLESA* *23./24****.*** u Galeriji Ružić.

U sklopu manifestacije Dani plesa u Slavonskom Brodu nastupilo je 48 izvođača, a program je pratilo oko 400 posjetitelja.

* 1. **Programi u organizaciji udruga i umjetničkih organizacija koje djeluju u okviru KKD *Ivana Brlić-Mažuranić***

KKD *Ivana Brlić-Mažuranić* potpomaže rad kulturno-umjetničkih udruga koje djeluju u prostoru Ustanove čime je obogaćen društveni i kulturni život grada. Uz povećanje broja koncertnih i kazališnih programa koji je rezultirao i prepoznatljivošću udruga, većim brojem članova i kvalitetnijim programima u gradu, primjetan je porast  nastupa na gostovanjima, smotrama ili natjecanjima na kojima udruge predstavljaju Slavonski Brod i postižu sve zapaženije uspjehe. Nije zanemariva niti činjenica da ove udruge okupljaju više od 200 članova, većinom djece i mladih, koji dio svog slobodnog vremena posvećuju njegovanju umjetničkih i izvođačkih glazbenih, plesnih i dramskih umijeća.

**Kazališna družina *Ivana Brlić-Mažuranić*** osnovana je 1980. godine pod nazivom Scena lutaka *Ivana Brlić-Mažuranić*. Nakon kraće pauze zbog ratnih događanja 1993. godine organizaciju (koju je do tada vodio osnivač Josip Činkl) preuzimaju Stanislav Hudi i Darija Vlajnić. Na prijedlog redatelja Slavka Andresa i scenografa Antuna Crljena 1996. godine došlo je do promjene naziva iz Scena lutaka *Ivana Brlić-Mažuranić* u Dječje kazalište *Ivana Brlić-Mažuranić*. Kazalište postaje član Hrvatskog centra UNIMA (Međunarodno udruženje lutkara) i Hrvatskog centraASSITEJ-a (Udruženje profesionalnih kazališta za djecu i mladež). Dječje kazalište *Ivana Brlić-Mažuranić* 2012. godine osniva Kazališnu družinu *Ivana Brlić-Mažuranić* Slavonski Brodu.

Ove godine glumci Kazališne družine nastupili su 150 puta, a na repertoaru su bile slijedeće predstave: *MAČAK U ČIZMAMA, PETAR PAN, ŠUMA STRIBOROVA, ANNA, ČOVJEK I ŽIVOT, POTJEH, TUNJA*, *PINOKIO IDE U PJEŠAČKU ŠKOLU*, *ANNA*, *ZBRDA ZDOLA I OKOLO, ŠEPRTLJAVI PATULJAK I BOŽIĆNI POPIS*. Predstave je popratilo oko 16 000 djece. Održano je pet premjerenih izvedbi predstava *ZEČJA POSLA* i *BRATAC* *JAGLENAC I SESTRICA RUTVICA*, *REGOČ*, *ZBRDA ZDOLA I OKOLO, ŠEPRTLJAVI PATULJAK.*  Na kraju školske godine, polaznici Dramskog studija *Tintilinić* koje djeluje u sklopu Kazališne družine, izveli su predstavu *ŠEGRT HLAPIĆ*. Glumci Kazališne družine nastupili su u glazbeno-scenskoj čaroliji *IVANIN ČAROBNI ROĐENDAN*.

**Satiričko kazalište mladih** osnovali su 2006. godine članovi bivšega Gradskoga kazališta koji su kroz rad s mladima željeli doprinijeti razvoju kulture u našemu gradu. Satiričko kazalište mladih pokrenulo je međunarodni *Festival amaterskih kazališta* na otvorenom, popularni *FAK*, koji je do danas postao brend i postavio grad Slavonski Brod visoko na karti kazališnog amaterizma.

U razdoblju od siječnja do prosinca Satiričko kazalište mladih nastupilo je trideset i tri puta, od toga ostvarilo sedamnaest gostovanja unutar Republike Hrvatske i šest u inozemstvu. Na repertoaru su bili slijedeći naslovi: *ANNA, LJUBAV NA PRVI POGED, TKO LEŽI NE BJEŽI, LARA I KATARINA, ŽABA, ŠUMA STRIBOROVA.* U mjesecu svibnjupremijerno su izveli predstavu *JUNACI PAVLOVE ULICE*.

Predstava *ŠUMA STRIBOROVA* na 64. festivalu kazališnih amatera Hrvatske u Vodicama dobila je nagradu za inventivnost, a nominirana je i za najbolju predstavu Festivala. S istom predstavom gostovali su u Vitezu (BiH) na manifestaciji 9. dani hrvatskog kazališta.

Krajem kolovoza Satiričko kazalište mladih organiziralo je sedamnaesto po redu izdanje Festivala amaterskih kazališta u sklopu kojeg je izvedeno osam predstava.

**Brodski harmonikaški orkestar** ***Bela pl. Panthy*** osnovan je 1966. godine pod nazivom Omladinski harmonikaški orkestar, a današnji naziv Brodski harmonikaški orkestar *Bela pl. Panthy* nosi od 2004. godine u čast i sjećanje na osnivača i dugogodišnjega voditelja Belu Panthyja. Od 2007. dirigentsku palicu preuzima dugogodišnja članica orkestra Sanja Nuhanović. Za uspješan rad osnivača, ali i sadašnje dirigentice, Grad Slavonski Brod dodijelio je 2015. javno priznanje Zlatnu čaplju (posthumno) Beli pl. Panthyju, a Grb Grada voditeljici Sanji Nuhanović. Grb Grada 2018. dodijeljen je i Orkestru. 2018. godine izdana je monografija *50 godina Brodskoga harmonikaškoga orkestra* autorica Sanje Nuhanović i Gabrijele Blekić. Orkestar je od 2010. organizator Međunarodnoga festivala harmonike *Bela pl. Panthy* za harmonikaške orkestre, a od 2016. i za soliste i komorne sastave.

Orkestar je zabilježio sedam nastupa: koncertno gostovanje u Zemunu, nastup na Ivanjskim svečanostima u okviru programa obilježavanja Dana grada, nastup povodom proslave 30 godina tvrtke Kožul, godišnji koncert u sklopu manifestacije Brodsko glazbeno ljeto, nastup s glazbenim udrugama grada Slavonskog Broda, u sklopu 14. Međunarodnog festivala harmonike *Bela pl. Panthy* te na božićnom koncertu glazbenih udruga u organizaciji Grada Slavonskog Broda. Mladi sastav koji djeluje kao Orkestar Škole harmonike sudjelovao je na 11. županijskoj smotri harmonikaša u Virovitici, na godišnjem koncertu Brodskog harmonikaškog orkestra *Bela pl. Panthy*, a krajem školske godine održana je javna produkcija polaznika Škole harmonike. Mladi sastav nastupio je i na otvorenju 14. Međunarodnog festivala harmonike *Bela pl. Panthy*.

Ovogodišnji trodnevni festival održan je u mjesecu studenom, a bio je najvećim dijelom posvećen osnivaču i dugogodišnjem voditelju orkestra Beli Panthyu. Festival je otvoren nastupom Škole harmonike te izložbom *My way – Bela pl. Panthy* autorice Ire Panthy. Festival je nastavljen središnjim koncertom *My way – Bela pl. Panthy* u koncertnoj dvorani Glazbene škole Slavonski Brod. Festival je završen predavanjem voditelja novosadskog orkestra harmonike Gorana Penića i nastupom kvarteta harmonike *Accoquartet*.

**Brodski tamburaški orkestar** osnovan je u kolovozu 2007. godine i djeluje u okviru *Brodske udruge tamburaša*. Od svog osnutka sudjeluje u brojnim kulturno-umjetničkim programima i manifestacijama u gradu, županiji te u cijeloj državi, ali i u inozemstvu. Od osnutka Orkestrom dirigira njegov umjetnički voditelj Damir Butković.

I ove godine članovi Orkestra nastupili su u sastavu Hrvatskog tamburaškog orkestra u sklopu glazbenog spektakla *Šokačka rapsodija* u Koncertnoj dvorani *Vatroslav Lisinski* u Zagrebu. Samostalni koncert održali su u Bošnjacima, u sklopu Brodskog glazbenog ljeta te u sklopu adventa u Bukovlju. S ostalim glazbenim udrugama grada Slavonskog Broda nastupili su u sklopu programa obilježavanja Dana grada kao i na zajedničkom koncertu glazbenih udruga na Brodskom glazbenom ljetu te na božićnom koncertu glazbenih udruga u organizaciji Grada Slavonskog Broda. Brodski tamburaški orkestar nastupio je i na memorijalnom koncertu u sjećanje na Davora Marića Maru koji je održan u Dvorani Brod.

Voditelj Brodskog tamburaškog orkestra Damir Butković osvojio je nagradu *Status Hrvatske glazbene unije* koja se dodjeljuje glazbenicima koji su imali vlastita izdanja ili su kao instrumentalisti gostovali na albumima drugih izvođača.

**Studio za moderni i klasični ples *Brodski leptirići*** osnovan je 1994., a s ciljem poučavanja plesnih tehnika djece i mladih: klasičnog baleta, suvremenog plesa i *jazz* *dance-a*. Voditeljica i koreografkinja je Olga Andrusenko, voditeljica plesni tehnika je Ksenija Vrkljan, a asistentice su Lana Gajger i Antonia Dalipi Javor.

Članovi Brodskih leptirića kao dio ansambla glazbeno-scenske čarolije *Ivanin čarobni rođendan* nastupali su sklopu manifestacije *U svijetu bajki* i na Međunarodnom dječjem festivalu u Šibeniku. Pred prepunom dvoranom održali su završni nastup u mjesecu svibnju, a zabilježili su nastup i na 16. sajmu cvijeća *Florafestu.* U sklopu manifestacije Dani plesa nastupili su na otvorenju izložbe *20 godina manifestacije Dani plesa u čast Miji Čorak Slavenskoj,* ana platou ispred Dvorane Studio za moderni i klasični ples *Brodski leptirići* održao je plesnu radionicu *ČAROLIJA PLESNIH POKRETA.* Nastupili su u sklopu božićnog koncerta brodskih udruga, a održali su i samostalni božićni program u dvorani Brod.

Od gostovanja zabilježili su nastupe na Svjetskom danu plesa u Zagrebu, na manifestaciji *Only dance* u Istri, manifestaciji *Samo ples fest* u Samoboru, natjecanju *Euro show dance challenge* u Osijeku i na manifestaciji *Plesokaz* u Požegi.

**Hrvatsko pjevačko društvo *Davor***iz Slavonskog Broda utemeljeno je 1871. godine s ciljem da glazbeničkim djelovanjem njeguje hrvatsku kulturu i doprinosi kulturnom i društvenom životu grada. Djelovanje Društva dva su puta prekinuli Prvi i Drugi svjetski rat, a nakon potonjega Društvo se ugasilo. Obnovljeno je 1991. godine. HPD *Davor* aktivno sudjeluje u kulturnom životu Slavonskog Broda. Trenutno broji trideset aktivnih članova koji svojim zalaganjem doprinose podizanju razine amaterskog zborskog izričaja u Slavonskom Brodu.

  U prvih šest mjeseci ove godine HPD *Davor* je ostvario sedamnaest javnih nastupa: Noć muzeja u Galeriji Ružić, Runjaninu u čast (Vinkovci), svečana misa i prigodni koncert u Crkvi blaženog Alojzija Stepinca (Slavonski Brod), predstavljanje programa manifestacije *U svijetu bajki Ivane Brlić-Mažuranić,* otvorenje Interpretacijskog centra *Kuća tambure*, 30 godina postojanja *Lions kluba* Slavonski Brod, otvorenje manifestacije *U svijetu bajki Ivane Brlić-Mažuranić*, svečana sjednica povodom Dana Brodsko-posavske županije, promocije knjige *Ivana i Tadija i druge slavonskobrodske teme* Vinka Brešića, osnivačka skupština Udruge *Brodwine,* Dan grada, Međunarodno natjecanje *Adria Cantat* Šibenik, svečana misa u Crkvi svetog Antuna (Slavonski Brod), koncert zborova povodom Dana grada Našica, svečana misa u župi Donja Močila-Sijekovac, godišnji koncert u sklopu programa Brodskog glazbenog ljeta te nastup s glazbenim udrugama grada Slavonskog Broda.

U Šibeniku na natjecanju *Adria Cantat* HPD *Davor* osvojilo je zlatnu i srebrnu plaketu u dvije kategorije, a voditeljica Valentina Iveljić dobila je priznanje za poseban umjetnički izričaj.

U drugom dijelu godine HPD *Davor* je ostvario pet javnih nastupa: na radionici o sakralnoj glazbi u Crkvi sv. Marka u Trnjanima, na manifestaciji *Runjaninu u čast* u Vinkovcima, na božićnom koncertu brodskih glazbenih udruga, samostalni božićni koncert u crkvi Presvetog Trojstva, a na kraju godine nastupili su Općoj bolnici *Dr. Josip Benčević* Slavonski Brod.

**Gradska limene glazba *Željezničar*** iz Slavonskog Broda osnovana je 1930. godine. Osnivači su bili slavonskobrodski  željezničari te namještenici  Gradske čitaonice. Glazba danas broji trideset članova, a za rad koristi prostore Hrvatskih željeznica. Od 2023. godine dirigent orkestra je Matija Šeremet.

U prvom dijelu godine članovi *Željezničara* zabilježili su osam nastupa: Dječje pokladne svečanosti, Savez amaterskih puhačkih orkestara Slavonije i Baranje u Osijeku, *Flora fest*, na programima obilježavanja Dana grada (Budnica, Ivanjske svečanosti i *Volim Brod*), promenadni koncert na Korzu povodom obilježavanja Svjetskog dan glazbe te nastup u sklopu programa Brodskog glazbenog ljeta s glazbenim udrugama grada Slavonskog Broda na platou ispred Dvorane

U drugom dijelu godine članovi Željezničara zabilježili su tri nastupa: na manifestaciji *Pivo fest* u Tvrđavi Brod, na otvorenju Katarinskog sajma te na božićnom koncertu brodskih glazbenih udruga.

**2.3. Suorganizacija**

Kazališno-koncertna dvorana sudjelovala je u suorganizaciji petnaest programa koje je popratilo preko 6000 gledatelja. Uz svečanost proglašenja najuspješnijih sportskih udruga i pojedinaca za 2023. (Zajednica sportskih udruga Grada Slavonskog Brod) i izvedbu predstave *ZAVIRITE U MOJ FILM* (Udruga za unapređenje mentalnog zdravlja *Vrapčići*), Dvorana je za predstavljanje programa manifestacije *U svijetu bajki…* (Grad Slavonski Brod) pripremila izvedbu ulomka iz glazbeno-scenske čarolije *RIBAR PALUNKO I NJEGOVA ŽENA*, a omogućila je u velikoj dvorani održavanje i realizaciju radionice *MASTER CLASS LIVE SOUND INŽENJERING*. I ove godine, već tradicionalno, Dvorana je bila suorganizator Festivala amaterskih kazališta, Međunarodnog festivala harmonike, božićnog koncerta brodskih glazbenih udruga te organiziranog dočeka Nove godine na Korzu.

**2.4. Programi drugih nositelja**

Kod programa drugih nositelja, Kazališno-koncertna dvorana sudjeluje u organizaciji te pruža kadrovsku i tehničku potporu: udrugama, ustanovama, školama i drugim fizičkim i pravnim osobama koje priređuju dramske, plesne i glazbene programe, stručne skupove, svečane akademije i proslave u prostorima Dvorane.

Programi drugih nositelja izvedeni u Kazališno-koncertnoj dvorani: snimanje video spota u sklopu provedbe projekta *What about the children* (Obrt za usluge *INMOTION*); *stand up comedy* *DUPLA DOZA* (Goran Vinčić i Marko Dejanović); koncert *LA VIE EN ROSE* (HNK u Osijeku u organizaciji Rotary kluba Slavonski Brod); kazališna predstava *KAD UDARI JUŽINA* (*B GLAD* produkcija); VLATKO ŠTAMPAR – 15 godina karijere (*Showtime Production*), *stand up comedy RODITELJSKI SASTANAK* (Tin Sedlar); obilježavanje 34. obljetnice osnutka Hrvatske demokratske zajednice u Brodsko-posavskoj županiji (ŽO HDZ BPŽ-a); *stand up show* *ŠTA TI MISLIŠ SA SVOJIM ŽIVOTOM?* (Ivica Lazaneo u organizaciji *Izvan kutije* d.o.o); *DA SAM JA NEKO* (Enis Bešlagić u organizaciji *Studio live* d.o.o) i koncert 15 godina u glazbi Vokalnog sastava *AD ASTRA.*

Ukupno je izvedeno deset programa drugih nositelja koje je pogledalo 4300 gledatelja.

**2.5. Programi Centra mladih**

  Od dana preuzimanja prostora do kraja 2014. u prostoru Centra mladih izvršeni su slijedeći zahvati: ugrađeni su rukohvati na hodnicima i stubištu pozornice, zidovi velike dvorane oslikani su grafitima, servisiran je sustav grijanja, izvršeni su manji popravci na vodovodnome sustavu, izrađena je drvena rampa za invalide. Početkom 2015. ugrađeni su apsorberi zvuka u velikoj dvorani i postavljena izolacija na tavanu Centra. Tijekom prosinca 2016. u velikoj dvorani Centra mladih ugrađena je nova scenska rasvjeta i razglas vrijedni 330.000,00 HRK. Najveći dio sredstava (300.000,00 HRK) dobila je KKD *Ivana Brlić-Mažuranić* na natječaju Ministarstva kulture Republike Hrvatske, a preostali iznos (30.000,00 HRK) vlastita su sredstva koja je Ustanova ostvarila prihodom iz vlastite djelatnosti. Tijekom siječnja 2019. u Centru mladih u maloj dvorani postavljene su trakaste zavjese u iznosu od 3.194,44 HRK, a u velikoj dvorani u ožujku 2019. tapecirana su ulazna vrata i bočna vrata prema toaletu u iznosu od 5.625,00 HRK. Tijekom srpnja 2019. Dvorana je pribavila scensku i tehničku opremu sredstvima dobivenim iz projekta, a koja koristiti će se koristiti za aktivnosti svih dionika projekta u iznosu 615.537,50 kn. Navedeni troškovi financirani su iz projekta *Kulturni centar mladih – Razvoj javno-civilnog partnerstva u kulturi u Slavonskom Brodu (KUL centar).* Nakon preuzimanja prostora KKD *Ivana Brlić-Mažuranić* pozvala je sve udruge i fizičke osobe s područja grada i okolice koji rade s mladima i kojima je potreban radni prostor da Ustanovi dostave program rada i zamolbu za korištenje. Upravno vijeće Ustanove donijelo je Pravilnik o radu na temelju kojega se potpisuje ugovor sa zainteresiranim korisnicima. Zaključno s lipnjem 2023. stalni korisnici Centra mladih su: *Inner Wheel klub* Slavonski Brod, Satiričko kazalište mladih, Kino klub *Paluba 7*, Udruga *Kameleon i Mreža*, Europski dom Slavonski Brod, Fotoklub *Kadar SB,* Udruga slobodnih umjetnika *Usudi se i* Moto klub *Noćne more*.

U Centru mladih organizirano je 35 različita programa koje je popratilo oko 3000 gledatelja.

**3. IZDAVAČKA DJELATNOST**

Uz redovni tisak plakata i programskih letaka za potrebe organizacije koncerata klasične glazbe te za potrebe manifestacije *U svijetu bajki* *Ivane Brlić-Mažuranić*, u ovoj godini tiskan je i Zbornik radova međunarodnoga umjetničko-znanstvenog skupa *KULTURA I UMJETNOST – JUČER, DANAS, SUTRA* koji je održan u studenom 2022. u suorganizaciji sa Sveučilištem u Slavonskom Brodu i Akademijom za znanost i kulturu Sveučilišta Josipa Jurja Strossmayera u Osijeku, a u sklopu obilježavanja 50 godina rada Kazališno-koncertne dvorane.

U listopadu 2025., tiskan je i katalog 20 godina manifestacije *Dani plesa u čast Miji Čorak Slavenskoj* za potrebe istoimene izložbe koja se održala u Državnom arhivu Slavonski Brod.

**4. OSTALI POSLOVI**

U sklopu projekta *Upoznaj svoje kazalište* koji je namijenjen obogaćivanju izvanučioničke nastave odgojno-obrazovnog sustava s ciljem upoznavanja djelatnosti kazališta Dvoranu su posjetili učenici Klasične gimnazije Fra Marijana Lanosovića.

Prema odluci Ministarstva kulture i medija RH iz 2023. godine Kazališno-koncertnoj dvorani dodijeljena su bespovratna sredstava za projekt *Energetska obnova zgrade kazališno koncertne dvorane Ivana Brlić Mažuranić u Slavonskom Brodu* u iznosu od 1.410.900,32 eura. Trajanje provedbe predviđeno je do 3. prosinca 2025.

Ravnateljica dvorane Sanja Nuhanović sudjelovala je na Međunarodnom znanstvenom skupu *Ivana Brlić-Mažuranić u novom mileniju​* održanom u Slavonskom Brodu od 18. do 20. travnja 2024. gdje je izlagala rad pod nazivom *Kazališna radionica „U svijetu bajki…“ – pogled iz učionice u kazalište* (*Theatre workshop "In the world of fairy tales..." – a view from the classroom to the theatre*).

U sklopu manifestacije *Dani plesa u čast Miji Čorak Slavenskoj* uizložbenom prostoru Državnog arhiva u Slavonskom Brodu otvorena je izložba *Dvadeset godina manifestacije Dani plesa u čast Miji Čorak Slavenskoj*. Izložbu je priredila Kazališno-koncertna dvorana, a autorica je Sanja Nuhanović.

**5. ZAKLJUČAK**

U razdoblju od 1. siječnja do 31. prosinca u KKD *Ivana Brlić-Mažuranić* ostvareno je 125 programa od kojih 65 u vlastitoj organizaciji, 15 programa u suorganizaciji, 10 programa drugih nositelja i 35 program u Centru mladih.

Navedene programe vidjelo je oko 34 000 gledatelja. Broj gledatelja je manji nego prethodne godine, a razlog tome je provedba energetske obnove zgrade Kazališno-koncertne dvorane.

Ustanova se u proteklom razdoblju financirala prema sljedećem modelu:

* plaće, materijalne izdatke i ostale izdatke za šest zaposlenika financirao je u cijelosti Grad Slavonski Brod.
* plaće, materijalne izdatke i ostale izdatke za jednog zaposlenika osigurala je Ustanova.
* dio programskih izdataka financirao je Grad Slavonski Brod (70 % iznosa), dok je preostalih 30 % sredstava Ustanova ostvarila vlastitom djelatnošću – prodajom ulaznica, iznajmljivanjem dvorane i dvoranskih usluga, sredstvima Ministarstva kulture i medija Republike Hrvatske i Brodsko-posavske županije dobivenim na natječajima.
  + sredstva Ministarstva kulture i medija Republike Hrvatske:
    - Dani plesa u čast Miji Čorak Slavenskoj 6.000,00 €
    - Brodsko glazbeno ljeto 5.000,00 €
    - Dramski programi 8.000,00 €
    - Koncertni programi 6.000,00 €
  + sredstva Brodsko-posavske županije:
    - Dani plesa u čast Miji Čorak Slavenskoj 398,00 €
    - Brodsko glazbeno ljeto 663,00 €

**Za KKD *Ivana Brlić-Mažuranić***

**Ravnateljica:**

**Sanja Nuhanović, prof.**